Mikloš, Ivan, podpredseda vlády a minister financií SR (2010-08-11):
Ďakujem pekne. Vážený pán podpredseda, vážené panie poslankyne, páni poslanci, chcem využiť čas do 11.00 hodiny, aby som reagoval na vystúpenie pána poslanca Buriana. Pán poslanec Burian, stalo sa, stáva sa, žiaľbohu, už tradíciou, musím povedať, že dosť podlou tradíciou, že vkladáte vláde a predstaviteľom vládnych koaličných strán do úst veci, ktoré nikdy nepovedali. Označujete ich postoje, ktoré nikdy nezaujali, za také, ktoré majú byť skutočné. Takže chcel by som to veľmi jasne povedať. Hovorím za seba, hovorím za SDKÚ – DS, ale myslím, že hovorím aj za SaS a MOST – HÍD. Tieto tri strany, vtedy opozičné strany, jednoznačne odmietli Grécku pôžičku a na tomto stanovisku nezmenili ani jedno jediné písmeno a presvedčíte sa o tom pri ďalšom bode, o ktorom budeme rokovať a zároveň sme mali kritické stanovisko aj k Európskemu finančnému stabilizačnému mechanizmu, teda k valu, ale nikdy sme ho jednoznačne neodmietli, tak ako sme odmietli Grécku pôžičku. Teda dnešné materiály, ktoré tu predkladáme a stanoviská vlády, ktorá odporúča schváliť Rámcovú zmluvu s krajinami eurozóny o vytvorení tohto stabilizačného mechanizmu, ale aj druhý materiál o gréckej pôžičke, sú presne v súlade s postojmi, ktoré vtedy opozičné a dnes koaličné strany mali aj voči ochrannému valu, aj voči gréckej pôžičke. Takže poprosím vás, nevkladajte nám do úst veci a slová, ktoré sme nepovedali, pretože je to minimálne neslušné. Je to neslušné a tieto veci sa dajú veľmi ľahko overiť, pretože všetky boli medializované a zverejnené. Náš postoj voči valu a voči gréckej pôžičke nebol totožný, aj keď sme vyjadrovali pochybnosti aj o vale. Čo sa týka valu, ale i gréckej pôžičky, zásadnú chybu, ktorú ste urobili, zásadná chyba bola tá, že vtedy, keď sa dalo ešte rokovať o podmienkach a o tých podieloch, teda v máji, pretože ako som čítal v úvodnom slove, ten záväzok bol urobený 9. mája. Dva mesiace predtým, ako skončila vaša vláda, ste vyjednali podmienky, ktoré sú pre Slovensko jednoznačne nevýhodné. Podiel napríklad vo vale Slovenskej republiky je 6,5 % hrubého domáceho produktu, kým Luxembursko, najbohatšia krajina Európskej únie aj eurozóny, má podiel 2,8 % HDP. Máme 2,3-násobne vyšší podiel ako má najbohatšia krajina eurozóny, napriek tomu, že sme najchudobnejšou krajinou eurozóny. Vtedy ste mali rokovať a vtedy ste mohli rokovať. Lebo vtedy ste mali nohu medzi dverami, a ak by neboli súhlasili všetci, vrátane ministra Počiatka, tak by nebola dohoda uzavretá. Keď sme my v júli začali rokovať tak, žiaľbohu, proces už bol tak ďaleko, že všetky tieto, celá táto Rámcová zmluva aj s tými podielmi, o ktorých sa už rokovať nedalo, bola schválená nielen vo všetkých vládach, ale aj vo všetkých parlamentoch ostatných krajín eurozóny, s výnimkou vtedy ešte Belgicka. Takže vtedy sa dalo rokovať len o tom, či to bude alebo nebude. Nedalo sa rokovať o parametroch, pretože tie boli schválené v máji, vami, vašim ministrom financií, ktorý jednoducho nevyužil tú príležitosť, aby presadil pre Slovensko lepšie podmienky. Takže ani my z eurovalu nadšení nie sme, a aj preto sme ho schválili s tými výhradami, s ktorými sme ho schválili vo vláde, aj preto odporúčame Národnej rade, aby ho schválila s tými istými výhradami... (Prerušenie vystúpenia predsedajúcim.)